
<מנהל/ת הוועדה:>
וילמה מאור
<רישום פרלמנטרי:>
רויטל יפרח
<פעילותה של הקרן למפעלי שיקום>
<היו"ר חיים כץ:>
בוקר טוב. אני מתנצל על האיחור. היום יום רביעי בשבוע, כ"ו באדר א', ה-26 בפברואר 2014. אני מתכבד לפתוח את ישיבת ועדת העבודה, הרווחה והבריאות בנושא: פעילותה של הקרן למפעלי שיקום. אני חושב שזה דיון שלישי או רביעי בעניין הזה. שלישי? הדיון האחרון הסתיים לא כפי שרצינו אבל זה החלק הפחות חשוב. מה שחשוב לנו יותר זה שאותם מפעלי שיקום שהיו במצוקה כלכלית, תפעולית, הן של המפעילים, הן של המשתמשים, וזה היה לאורך שנים והיה ברור לכולנו, גם לעובדים וגם לאחראים, שצריך לשקם ולהציל את המפעלים האלה. יחד עם זאת, נשאלת השאלה – הדרך. את הדרך הזאת אפשר לעשות בנועם ובשקט ולהגיע לאותן מטרות. ופה נראה לי, שזה נעשה, אני לא יודע אם זה נעשה, אתה תציג את זה או המנכ"ל או מנכ"ל המפעל יציגו את זה אבל כולי תקווה שגם ישקמו את מפעלי השיקום וגם יתייחסו לעובדים ולא יפגעו בעובדים, ויתנו שירות טוב לאלה שצריכים להשתמש.

אדוני השר, אתה רוצה שתציגו קודם? תראה, הדיון הזה, בגדול, אחרי מה שהיה פה, הגיע אלי מכתב מראש עיריית מגדל העמק, אלי ברדה, ואמר לי: תשמע, הודיעו לי שסוגרים לי את המקום. אז אני פניתי אליך, דיברנו, אמרת לי: תשמע, אנחנו נטפל בצורה אנושית, טובה, לא נפגע באנשים, לא נהרוס. נעשה את הכל כמו שצריך להיעשות וברגישות גבוהה. זה מה שאמרת לי. אמרת לי: אני גם אבוא לדיון, ואכן באת ואפילו הקדמת אותי ואני איחרתי.
<שר הרווחה והשירותים החברתיים מאיר כהן:>
כי באתי מדימונה.

<היו"ר חיים כץ:>
טוב, מדימונה לפעמים יותר קל להגיע מאשר להגיע מפה. אתה מגיע בקלות מדימונה ואני לא יכולתי להגיע כל כך בקלות מאיפה שהגעתי אבל לא חשוב. 
מה שהיינו מבקשים: היינו רוצים לדעת תמונת מצב. אני מקווה שנוכל לדבר עם מנהלים שמפעילים יחידות כאלה פה, שידברו בקול ברור. אני מאד רוצה לקוות שידברו בקול ברור ושנקבל תמונה אמתית ונראה מה אנחנו עושים על מנת שמפעלי השיקום ימשיכו לתת שירותים לאזרחים שצריכים את זה בצורה הכי טובה. קודם כל לאלה שצריכים את זה וכן, ביחס אנושי ומשכורות נאותות וכמו שצריך לאלה שמפעילים את זה.

<שר הרווחה והשירותים החברתיים מאיר כהן:>
היות שאני נמצא כאן עד 10:10 אני אדבר כי יש לי עוד...

<היו"ר חיים כץ:>
יש לך עוד דברים חשובים? יש דברים יותר חשובים מזה?

<שר הרווחה והשירותים החברתיים מאיר כהן:>
אני רוצה להתעסק ב - - ילדים, זה יותר חשוב מזה, אתה מסכים אתי?

<היו"ר חיים כץ:>
כן, צריך למגר את זה.

<שר הרווחה והשירותים החברתיים מאיר כהן:>
בוקר טוב לכולם, חברים. אדוני היושב ראש, חברי הכנסת, האורחים, העובדים, ויקטור בר גיל, כל אחד בכבודו ומעלתו. איפה ברדה? גם את אלי ברדה. אני רוצה להקדים ולומר: שום דבר בפריפריה לא ייסגר. אני בא משם, שום דבר לא ייסגר. אתה תשב עם המנכ"ל, תשב עם בר גיל, ותלבנו עד שיצא עשן לבן. בפריפריה שום דבר לא ייסגר אז מבחינתי, אתה יכול לחזור למגדל העמק אלא אם תרצה לאכול אתי צהרים...
<היו"ר חיים כץ:>
יפה, הוא כבר הרוויח.
<שר הרווחה והשירותים החברתיים מאיר כהן:>
אז תאכל אתי צהרים.
<אלי ברדה:>
כקולגה לשעבר, כיושב ראש האסיפה הכללית של מרכז לשלטון מקומי וכיושב ראש מועצת הרשות לפיתוח הגליל - מה שתגיד, אני אעשה.

<שר הרווחה והשירותים החברתיים מאיר כהן:>
אז בעזרת השם, אני אמרתי לחיים ואמרתי לך גם, כל דבר שנמצא בפריפריה, צריכים להיות מאד זהירים כשמקבלים החלטה על סגירתו. צריך לייעל אותו ולסדר אותו. המפעל לא ייסגר. לגבי הדבר השני, תשב עם המנכ"ל, עם ויקטור. בעמל רב בונים בפריפריה דברים, אי אפשר לסגור אותם בהינף יד, זה לא אמירתי כשר, ההיפך הוא הנכון. כל מה שבפריפריה – לחזק.
בנושא של הקרן - הרבה מאד שנים הקרן הזאת, אחרי שלמדתי את הענין, חבר הכנסת כץ, הסתבר שהיא התנהלה באמת כמו משהו מאד מאד לא מקצועי, לא מסודר. הגעתי לכאן, לתפקידי, ופגשתי קרן ושוחחתי ארוכות עם חבר הכנסת גילאון. פגשתי קרן שמקדשת תשלומים לספקים על חשבון משכורות של עובדים ויתרה מכך, על חשבון משכורות של האנשים המוגבלים שעבדו שם. 1.3 מיליון שקלים - במקום לעובדים שולמו לספקים ושולמו לכל מיני "מקרובים של", ואני אומר דברים קשים ואני עומד מאחוריהם כי בדקתי את זה. ראיתי שם השתוללות חסרת תקדים של משכורות שאין לה אח ורע. בשעה שלא היו משכורות לעובדים לקחו מליסינג רכבים ונתנו אותם לכל מיני בכירים במקום הזה. ראיתי תפקידים שלא הבנתי למה יש מנכ"ל ומזכיר למנכ"ל ושני עוזרים למנכ"ל. 

כשר, כאחראי על זה, הבנתי מעל לכל ספק שהאחריות היא גם סמכות. קראתי למנכ"ל, קראתי לאנשים ואמרתי להם: רבותי, יש לנו שלושה חודשים, תבנו תכנית הבראה. חזרו אחרי שלושה חודשים עם תכנית הבראה שאפילו לא מבריאה את קצה האצבע של הגוף הזה. ביקשתי מהמנכ"ל לקחת אחריות אישית ואכן, הוא לקח אחריות אישית הלך הביתה. שאר חברי ההקדש התפטרו ובצדק, מבחינתם. אמרו לי: מאיר, אנחנו מוכנים ללכת מכאן אם אתה תבטיח שעושים סדר במקום הזה. וכך עשיתי. מיניתי את מר ויקטור בר-גיל, איש עתיר זכויות, ואמרתי לו: ויקטור, בא נטפל במקום הזה. 
עכשיו, אני אומר בצורה של משתמעת לשתי פנים: אין לנו שום כוונה, ואני אומר את זה גם לויקטור ובוודאי למנכ"ל שלי – אין לנו שום כוונה לרדות באנשים, אין לנו שום כוונה לפגוע באנשים, אין לנו שום כוונה להיות בוטים כלפי אנשים גם אם אנחנו חושבים שיש אנשים שצריכים לעזוב את העבודה כי הם מיותרים מהבחינה הזאת שתפקידם הוא לא תפקיד שמוסיף למקום הזה, ואני מדבר על אנשים שעובדים, אני לא מדבר על מוגבלים, חס ושלום, או אנשים שצריכים לקצץ בשכרם כי לא יעלה על הדעת ש-30 עובדים קיבלו חצי מיליון שקל בשנה כתוספת למשכורתם, ולא יעלה על הדעת שאנשים קיבלו אשל ורכבים לא על פי דרגתם אלא על פי קירבתם למנכ"ל כזה או אחר. כל דבר שאני אומר כתוב, חקוק בסלע. וכשאתה מגיע למקום - -
<אילן גילאון:>
חצי מיליון שקל תוספות?

<שר הרווחה והשירותים החברתיים מאיר כהן:>
כן, בונוסים, תוספות.
<היו"ר חיים כץ:>
אני מחשב כמה זה לחודש.

<מיקי רוזנטל:>
אבל באיזה תקופה?
<שר הרווחה והשירותים החברתיים מאיר כהן:>
2011,2012, לשנה ולא לחודש. רבותי, זה המון במקום שנאבק על קיומו.

אני אומר כאן, אדוני היושב ראש, שלרגע לא תחשבו שמשרד הרווחה היה הצדיק הגדול בכל הסיפור הזה. לא.
<היו"ר חיים כץ:>
רק בשביל לסבר את האוזן, הבונוס הוא 5000 שקל. זה לא משהו שהוא בשמיים אם אנחנו מכפילים את זה, לחודש קיבלו 5000 שקל. נכון שזה יותר משכר המינימום אבל זה לא...
<ויקטור בר-גיל:>
זה מעבר למשכורת הקבועה שלהם.

<היו"ר חיים כץ:>
הבנו, בסדר.
<שר הרווחה והשירותים החברתיים מאיר כהן:>
עכשיו, זה לא שמשרד הרווחה ידע ושתק. למשרד הרווחה היה נוח פעם לשלוח את הכסף ופעם לא להעביר את הכסף. וכשאתה עובד מול גוף שאתה רואה שהוא מתנהל לא כמו שצריך, אז אתה גם זורם בתוך הענין הזה. לכן, אין פה סיפור של טובים ורעים, יש פה סיפור של התנהלות לקויה משני הצדדים, של משרד הרווחה כמפקח ושל המקום הזה, כמקום שצריך לתת תשובה לאנשים עם מוגבלות. בראש ובראשונה המטרה של הגוף הזה הוא לדאוג לרווחתם, לשכרם, להכשרתם של אנשים מוגבלים. זאת מטרת העל. השאר הוא חשוב אבל פחות. היה שם בזבוז גדול מאד של כוח אדם. היו שם משאיות שנעו ברחבי הארץ ואף אחד לא ידע מאיפה הם יצאו ולאן הם יצאו אבל החזיקו נהגים שעלו 400,000 שקל. וכששאלנו אותם אז הנהגים בעצמם - ואני רוצה שתבינו שאני נסעתי לשם, פגשתי את האנשים וכאב לי להגיע למקום שהעובדים לוקחים אותי הצידה ואומרים לי: מאיר, אין לנו נייר טואלט. - - 

<היו"ר חיים כץ:>
למה הצידה? הם אמרו את זה בוועדה בקול גדול.

<שר הרווחה והשירותים החברתיים מאיר כהן:>
- - הם אפילו התביישו. הייתי באיזה מקום, לקחו אותי הצידה ואמרו לי: מאיר, תיכנס לשירותים, אין שם נייר טואלט. שאלתי את המנהל: מה קרה? למה אין נייר טואלט? אז הוא התחיל לספר לי כל מיני סיפורים. אמרתי לו: למה נעדרת בשבועיים האחרונים? אז לא היה לו הסבר. אמרתי לו: הודעת על זה שנעדרת? מישהו מדפיס כרטיס כשהוא מגיע? לא הדפיסו כרטיסים. היה נוהל שלא מדפיסים כרטיסים. באים, לא באים, לא מדפיסים כרטיסים. מישהו יכול לא להגיע שבועיים, להתקשר ולהגיד: אני בנסיעה הזאת - אף אחד לא בדק שהוא נסע לשם, כלום. הכל סמכו על דבר שמבחינתי - -
<היו"ר חיים כץ:>
מי ניהל את זה? מי היה האחראי? איזה שר זה היה?
<שר הרווחה והשירותים החברתיים מאיר כהן:>
היה מנכ"ל. לא משנה, לא תשמעו ממני מילה רעה - - -
<אילן גילאון:>
- - -
<קריאה:>
- - - היה מיעוט עובדים.
<היו"ר חיים כץ:>
סליחה גברתי.

<שר הרווחה והשירותים החברתיים מאיר כהן:>
יש פה יושב ראש, את צודקת. ההערה שלך: מיעוט עובדים. חס ושלום, אני לא רוצה להטיל דופי בכולם. "מיעוט עובדים" – את יודעת, המיעוט הזה היה כל כך בולט. אני לא אגיד מילה רעה בחיי על אנשים שהיו קודמיי בתפקיד. כל אחד שם לבנה על לבנה. - -
<היו"ר חיים כץ:>
מאיר, מה המצב היום?

<שר הרווחה והשירותים החברתיים מאיר כהן:>
אני מסכם: יושב כאן ויקטור. 1. אנחנו מזרימים את כל מה שצריך להזרים. יש תכנית הבראה שהתחיל קודמו של ויקטור. פוטרו ו"התפוטרו" כ-61 עובדים מרצון - -

<היו"ר חיים כץ:>
מתוך?

<שר הרווחה והשירותים החברתיים מאיר כהן:>
מתוך 500 עובדים. הקרן הזאת יכולה להתקיים עם 350 עובדים. לא צריך יותר.
<היו"ר חיים כץ:>
זאת אומרת, אתה צריך עוד 100.
<שר הרווחה והשירותים החברתיים מאיר כהן:>
אני צריך עוד פחות, עוד 50. אנחנו צריכים בין 100 ל-120 עובדים להיות מפוטרים. אנחנו מגיעים, העובדים האלה יקבלו הכל, משרד הרווחה אחראי לכך. משרד הרווחה ישלם את כל מה שצריכים העובדים שילכו הביתה לקבל.
<היו"ר חיים כץ:>
מה זה "הכל"?
<שר הרווחה והשירותים החברתיים מאיר כהן:>
הכל. כל מה שבמשא ומתן עם מנהל הקרן או על פי הזכויות שלהם כעובדים - -
<היו"ר חיים כץ:>
אין להם ועד עובדים?
<שר הרווחה והשירותים החברתיים מאיר כהן:>
יש ועד עובדים.

<היו"ר חיים כץ:>
אז למה משא ומתן עם מנהל הקרן? למה לא עם ארגון העובדים שלהם?
<שר הרווחה והשירותים החברתיים מאיר כהן:>
זה מגיע לארגון העובדים שלהם והוא מכנס את הדרישות ומגיע למשא ומתן עם ההסתדרות. הדבר יהיה מסודר ולא תהיה פגיעה. - -
<קריאה:>
יש הסכם כבר עם ההסתדרות.
<שר הרווחה והשירותים החברתיים מאיר כהן:>
- - יתרה מכך: אנחנו העברנו 13 מיליון שקלים לקרן. אחד הדברים שכל כך כאבו לי - -
<היו"ר חיים כץ:>
אתה יודע כמה עלות פרישה של עובד בחברת החשמל? 1.5 מיליון שקל.
<קארין אלהרר:>
אתה יודע באיזה גירעון הם?
<היו"ר חיים כץ:>
זה לא מענין. זה של המדינה, זה אותו דבר. - - 

<שר הרווחה והשירותים החברתיים מאיר כהן:>
חיימק'ה, אני מסיים תכף. אני רק רוצה להגיד - -

<היו"ר חיים כץ:>
- - שהרשות הפלסטינית תשלם את הכסף אז הם לא יהיו בגירעון.
<אילן גילאון:>
אתה עושה הרבה פוליטיקה בזמן האחרון.

<שר הרווחה והשירותים החברתיים מאיר כהן:>
- - העברנו 13 מיליון שקלים לקרן עכשיו - ולא תאמינו, העברנו לאוכל. מסתבר שהמוגבלים, החבר'ה שעובדים שם, אותם אלפי מוגבלים, נדמה לי כ-8000 איש, הגיעו ולא קיבלו לא ארוחת בוקר ולא ארוחת צהרים. אני העברתי לקרן 13 מיליון שקלים בכדי שתפתח שם מפעל הזנה לאותם אנשים שיוכלו להיכנס למפעל, לעבוד ולהגיע לחדר אוכל ולאכול כמו בכל מקום. 
זהו. יציגו את הדברים. אני אומר, אדוני היושב ראש, לא תהיה פגיעה בעובדים שהיא פגיעה מעבר למה שצריך, ואנחנו רוצים להבריא את המקום, זה אינטרס של כולנו.
<היו"ר חיים כץ:>
תודה רבה אדוני השר. מי מציג? ויקטור בבקשה. אתה מציג תכנית עכשווית.
<ויקטור בר-גיל:
>
(הצגת מצגת)
תכנית עכשווית מצומצמת מתכנית רחבה יותר. שמי ויקטור בר-גיל, אני הגעתי לקרן לפני שלושה חודשים אחרי תפקיד של משנה למנכ"ל משרד הביטחון וממלא תפקיד של מנכ"ל משרד הביטחון בפרויקטים רחבים וגדולים. לא הייתי בכנסת 36 שנה ואני בשלושה חודשים כבר שלוש פעמים בכנסת וזה דווקא לא רע. 
אני הגעתי לקרן כאשר הקרן היתה בקריסה מחולטת, טוטאלית, ללא אפשרות ניקיון, ללא אפשרות של ציוד משרדי, ללא אפשרות לשום פעילות כאשר השירותים ומקומות העבודה היו במצב קטסטרופלי. זאת תמונת המצב שקיבלתי בקרן עם גירעון של 29 מיליון שקל. בכל ארגון שאתה מגיע, אתה בעצם מצלם את תמונת המצב מלמעלה למטה ומחליט מה אתה עושה.
הדבר הראשון שעשיתי – קודם כל ניקיתי את המרכזים ואת המפעלים שבהם היו משתקמים דרך חברת ניקיון. פעולה שנייה שעשיתי זה שאמרתי שלאף אחד אין שום זכות להוציא שקל אחד מבלי לקבל את הסמכתה של רואת החשבון ג'ורג'י, שהיא בעצם החשבת שהמדינה מינתה. כלומר, אני בא מארגון מסודר יותר כאשר אתה בא לארגון שאין חשב מלווה ואין בכלל חשב ואין איש תקציבים, אז המערכת בכלל לא יודעת איפה היא נמצאת ומה היא צריכה לעשות. ההוראה הזאת שללה גם את הזכות ממני להחליט מה לשלם ולמי לשלם. כך שיש אדם אחד שרואה בראייה מערכתית את מה שצריך לעשות.
עשיתי תכנית עבודה כעבור חודש וחצי שאני בתפקיד. תכנית העבודה כללה כמעט את כל המשתנים שאתה צריך כדי לבצע אותם. כלומר, בחנתי משק של 11 משתנים: מהניקיון, מהמחשוב, מהטלפונים, מכל דבר שצורך כסף וממנו גזרנו את מה שאנחנו צריכים להתייעל. ברמה השנייה - כל ההתייעלות שצריכה להיות בתוך הארגון, גם מההיבט של כוח אדם וגם מההיבט של המשוקמים. שום פעולה, אדוני היושב ראש, לא מתבצעת בכוחניות. הכל מתואם עם ועד העובדים וחוץ מאשר ללכת לשירותים, הכל מתבצע בהוראה ובהסכמה של ועד העובדים. צמצום העובדים זה בהסכם קיבוצי שנחתם בין ההסתדרות לוועד העובדים לבין הקרן, כך שלא עובדים פה בשיטה של "אני החלטנו". בשום פנים ואופן לא. אבל מה? לא קל. לא קל לקחת ארגון ולהתחיל לייעל אותו. מאד קשה. די בזה שאתה מחליט החלטה אחת שלא מוצאת חן בעיני מישהו, אז המישהו הזה יש לו חבר, וחבר מביא חבר, ומתחילים לנפח את העניין שלא לצורך. הרי אני יודע בדיוק איפה אני עומד - -
<היו"ר חיים כץ:>
ויקטור, עזוב את הענין. איפה המצב עכשיו?

<ויקטור בר-גיל:>
עזבתי את הענין. המצב כרגע - אני אציג את תכנית העבודה. היא מאד מצומצמת בגלל לוח הזמנים.
<אילן גילאון:>
ויקטור, תן לנו גם קצת מספרים כמה עובדים, כמה גירעון וכולי.
<היו"ר חיים כץ:>
אילן, אתה תקבל רשות דיבור.

<אילן גילאון:>
אני שומע, אני מקשיב.

<ויקטור בר-גיל:>
קודם כל, קבענו שיש חזון. אני אקדים ואומר שאין תכנית עבודה ב-2012, אין תכנית עבודה ב-2013, אין יעדים, אין תקציב, אין מטרות, אין שום דבר. זאת תמונת המצב שקיבלתי. החלטתי לעשות תכנית עבודה, והדבר הראשון בתכנית עבודה - אתה קובע מהו החזון שלך וגם זה, אדוני היושב ראש, בעבודת מטה. קודם כל, להפוך לגורם המוביל בישראל במתן שירותי תעסוקה לאנשים בעלי מוגבלויות. זה החזון שלנו. באמצעות שירות איכותי להוות עבורם ועבור בני משפחותיהם, כשעדין לא הזמינו את המשפחות של אותם משוקמים לביקור בתוך המפעלים. בואו תראו מה האיש שלכם עושה, וזה הולך להתבצע. 

לתת שירותי שיקום איכותיים בתעסוקה ובכל מה שקשור למוגבלויות. במקביל, להוות כתובת מרכזית למעסיקים. יש לנו בעיה היום, בתוך המפעלים, שאנחנו לא מקבלים עבודות מהמפעלים במדינת ישראל, וזה הדבר ראשון שאני רוצה לעשות. אנחנו עובדים ברוטינה של לפני 20 שנה. כל הזמן בחיבורי החשמל. יש הייטק, יש מפעלים אחרים ודרך אגב, גם התעשייה האווירית יכולה לתת לנו עבודה.

<היו"ר חיים כץ:>
אתה לא נוגע פה לענין.

<ויקטור בר-גיל:>
אני אומר לך. 

<היו"ר חיים כץ:>
בסדר אבל זה לא נוגע לענין.

<ויקטור בר-גיל:>
- - כל מפעל בישראל שיתרום את חלקו לבצע עבודה בתוך המפעל, תהיה לו ברכה, ואנחנו עושים עבודה טובה, יצרנית, עם אותם משוקמים, אותם המוגבלים. 
הייעוד שלנו – מתן שירות מיטבי למספר מקסימלי של בעלי מוגבלויות. השקעת מאמץ רב, התייעלות והתמקצעות אופטימאלית בקרן ושיתוף פעולה עם הגורמים הממשלתיים, שזה ביטוח לאומי, משרד הרווחה, משרד הביטחון וגורמים נוספים.
מיצוב הקרן כגוף חדשני ומוביל בתחומו – אין לי אפילו אתר אינטרנט. מי שרוצה להיכנס לראות מה עם הקרן, אין, סגרו את האתר. מיצוב הקרן הזאת והחדשנות הזאת תביא בסופו של דבר לשיווק, ואסטרטגיית השיווק שלי תוביל גם לאותם המפעלים שיעבירו עבודה לאותם משתקמים. 
הצעדת הקרן לראש רשימת הגופים נותני השירותים בארץ - הגדלת מספרן של הפניות והמשתקמים ממשרד הרווחה, מביטוח לאומי ומשרד הבריאות. אני אתן לכם אחר כך את ההתפלגות של הענין הזה. 
שיפור מבנה ארגוני - אין מבנה ארגוני, אין תקנים. במשרד ממשלתי יש תקן, יש מתח דרגות ואם אתה עובר מתפקיד לתפקיד אז אתה מקבל את התקן ואת הדרגה של התפקיד. אין דבר כזה. יש תוספת, כפי שהשר אמר, שאני לא רוצה להרחיב עליה, מעבר לשכר שלו. יש תוספת של חצי מיליון שקל. אני יכול להביא, אדוני היושב ראש, 50 אוטובוסים בחודש כדי לקחת את המשתקמים האלה לטיול בירושלים. זה לא יודעים לעשות. אבל להוציא כסף - כן. הפיכת הקרן לגוף מקצועי רזה, יעיל, אפקטיבי. התייעלות, איפוס החובות כדי שנוכל להתקדם הלאה.
החל מ-2012 - -
<היו"ר חיים כץ:>
תחזור לשקף הקודם.
<קארין אלהרר:>
ויקטור, כמה עובדים יש בקרן?

<ויקטור בר-גיל:>
450 עובדים כרגע ויש עוד 100 עובדים שעתיים.
<קארין אלהרר:>
שהם בחלקיות משרה?
<היו"ר חיים כץ:>
לא, הם רוצים להגיע ל-300, הוא אמר את זה בהתחלה.

<ויקטור בר-גיל:>
בבקשה, דורית, מנהלת הכספים של הקרן.

<היו"ר חיים כץ:>
לא, תמשיך. אתה לא נותן פה רשות דיבור.
<ויקטור בר-גיל:>
אני ממשיך: הכסות צפויות ב-2014 – 64 מיליון לעומת 66 מיליון שקל. אני אומר לכם שהסוד זה ממשרד הרווחה 30 פסיק משהו מיליון, המוסד לביטוח לאומי, משרד הבריאות, משרד החינוך וגורמים שונים. "גורמים שונים" זה קצת ממשרד הביטחון. 
ההסבר לתופעה, אדוני היושב ראש, תראה מה שקרה פה: החל מ-2012 חלה ירידה בהפנייתם של מקבלי השירות. ירידה של 64% וגם 72%. כלומר, אם היעד הוא הכנסות אז בעצם כל המפולת הזאת נובעת כתוצאה מירידה משמעותית של המשתקמים.- - 
<היו"ר חיים כץ:>
כמה משתקמים יש עכשיו?
<מיקי רוזנטל:>
אתה יכול להסביר על סמך מה, איזה בסיס תקציב, איך זה הולך, לפי משתקם? איך מתקצב אתכם משרד הרווחה, על סמך מה?

<ויקטור בר-גיל:>
משרד הרווחה שולח לי על פי הצרכים שלו את המשתקמים. אנחנו נמצאים בשני מעגלים: במעגל הראשון יש מרכז שיקום, שתראה אותו לרגע כמשפך. נכנס אדם, עושים לו אבחון, הוא יוצא החוצה, נותנים לו עברית, אנגלית ועוד סדנה כדי להכין אותו לקראת יציאה החוצה. זה מעגל אחד. המעגל השני זה מפעלים. יש כמעט 47,48 מפעלים ששם יושבים אנשים ועושים את העבודה שלהם אחד לאחד אבל גם בהם, בעיקר, צריך לטפל הרבה יותר מאותו מרכז כי זה אנשים שכל בוקר באים לעבודה. אני אספר לך עוד מקרה עצוב - -
<מיקי רוזנטל:>
לפני המקרה, איך מתקצבים אתכם, פר אדם?

<ויקטור בר-גיל:>
לא מתקצבים. ההכנסות מגיעות מהפניות של ביטוח לאומי, משרד הרווחה, משרד הביטחון, משרד הבריאות.
<קריאה:>
פר אדם.

<היו"ר חיים כץ:>
כמה משתקמים יש?

<ויקטור בר-גיל:>
9400.

<היו"ר חיים כץ:>
ומה היעדים שלך?

<ויקטור בר-גיל:>
היעדים שלי זה לפחות להוסיף 50% - -
<היו"ר חיים כץ:>
זאת אומרת, להגיע ל-15,000 בערך, משהו כזה.

<קארין אלהרר:>
שאלה: אחד היעדים גם זה להעביר את המשתקמים לתעסוקה נתמכת. אז איך זה משתלב עם הרצון לגידול במשתקמים?

<ויקטור בר-גיל:>
זה משתלב יפה מאד. יש קורלציה - - 
<היו"ר חיים כץ:>
קודם הוא יוציא לעבודה ויקלוט עוד אנשים ובבסיס, הוא אומר שהוא יכול לתת יותר שירותים ליותר אנשים.
<ויקטור בר-גיל:>
הקיבולת שלי בתוך המרכזים היא קיבולת שאני יכול לקלוט עוד 50% גם אם אני לא מוציא.
<היו"ר חיים כץ:>
בפסיליטיז שלו הוא אומר שהוא יכול לתת יותר שירותים בתנאים טובים.
<ויקטור בר-גיל:>
מחזוריות. 

<קארין אלהרר:>
הבנתי.

<ויקטור בר-גיל:>
אם תרצי, אני לא יודע אם יהיה זמן, אני יכול להציג לך גם את התכנית המקצועית של הקרן הזאת. יש פה מצב של - -
<היו"ר חיים כץ:>
ויקטור, עצור רגע. יש פה נציגת ועד עובדים. בואי תני לנו - -
<ויקטור בר-גיל:>
אני אגיד לך מילה על כוח אדם: אני לא באתי בשיטה שמישהו חושד בי שהחלטתי לקצץ עובדים. אנחנו יצרנו מודול של כוח אדם. איך? הלכנו לגורם המקצועי שזה משרד הרווחה, האגף המקצועי שלנו וביטוח לאומי, ויחד אתם ייצרנו מודולה של כוח אדם. מה כוח האדם הנדרש היום במרכז. אני לא יודע להגיד ולא ידעתי להגיד, והם בעצם יצרו את המודולה - -
<היו"ר חיים כץ:>
של ה-300 איש.

<ויקטור בר-גיל:>
כן, יצרו מודולה של ה-300 איש. זאת אומרת, הם יצרו מודולה של 11 איש שצריכים להיות במרכז. פסיכולוגים, פסיכיאטרים, עובדים סוציאליים. זאת אומרת, יש פה תכנון במקרה שלנו, של הגוף המקצועי, שנתן לנו איך לעבוד. 

<היו"ר חיים כץ:>
יש לנו 25 דקות בערך לדיון, אז בואו נראה. ועד עובדים. אחרי זה אילן גילאון.
<בלה מאיס:>
אני יושבת ראש ועד עובדי הקרן למפעלי שיקום. 
<היו"ר חיים כץ:>
של כולם?

<בלה מאיס:>
של כולם, על כל סניפיו. אנחנו בפריסה ארצית של כל העובדים מלבד הפרי-לנסרים. לפני הכל, אני רוצה לברך את ויקטור ואת חגית שמובילים - -
<היו"ר חיים כץ:>
זה אחר כך. ברכות ניתן אחר כך. תני לנו סקירה.
<בלה מאיס:>
לא, ברכות זה חשוב מאד כי נעשו פה דברים - - 

<היו"ר חיים כץ:>
אז תתני להם פתק אחר כך.

<בלה מאיס:>
- - סליחה אדוני, אתה צודק, אבל נעשו פה דברים מאד אמיצים בשלושת החודשים האחרונים ואנחנו רואים שהעובדים מתחילים להיות יותר גאים במקום שהם עובדים בו ויש פעילות. יש לנו כמובן ויכוחים עם הנפשות הפועלות. קודם כל, תודה גם לשר וגם למנכ"ל משרד הרווחה על ההתערבויות החיוביות שלהם כדי להוביל את הקרן למקום נכון ולתת אפשרות לעובדים להמשיך לעבוד ולהתפרנס, וזה החשוב ביותר. אנחנו חתמנו על הסכם לתכנית הבראה עם ההסתדרות, להבראת הקרן, לטובת הקרן, לצמצום - -
<היו"ר חיים כץ:>
מי זה בהסתדרות?
<בלה מאיס:>
ארנון בר דוד, יושב ראש הסתדרות המעו"ף, ומחזיק התיק שלנו הוא ניר אלון. עשינו את זה ביחד עם יועצים משפטיים. זאת היתה עבודה קשה מאד. במשך שנה וחצי ישבנו בישיבות מרובות עם יועצים שהקרן שילמה להם מאוות אלפי שקלים, ויודעים את זה פה החשבת - -
<היו"ר חיים כץ:>
אחרי תכנית ההבראה הזאת, את רואה את מפעלי השיקום האלה עובדים ביעילות, קולטים עוד אנשים בפסיליטיז הקיימים?
<בלה מאיס:>
במידה ומשרד הרווחה ישחרר תקציבים לטובת קליטה של עובדים חדשים, מה שויקטור הזכיר קודם.

<היו"ר חיים כץ:>
מה זה עובדים חדשים?
<בלה מאיס:>
משתקמים חדשים. כיום אנחנו דורכים במקום - -
<היו"ר חיים כץ:>
מה זה "פרי-לנסרים"?

<בלה מאיס:>
"פרי-לנסרים" אלה בדרך כלל רופאים או פסיכולוגים או פסיכיאטרים שעובדים ביחידה לאבחון האדם המפגר, והם עובדים לפי מקרה, בדרך כלל, ביחידה הזאת וביחידת האבחון התעסקותי. אני לא רואה אפשרות להישאר לעבוד לכלל העובדים אם לא ישוחררו התקציבים ממשרד הרווחה כי אנחנו לא רואים שום שינוי כרגע - -
<היו"ר חיים כץ:>
כמה אתם צריכים? בערך, את יודעת, את ועד, את נבחרת על ידי כולם. 
<בלה מאיס:>
אנחנו צריכים הרבה.
<היו"ר חיים כץ:>
סדר גודל?

<בלה מאיס:>
- - תראה, הזכירו פה שהיום יש 9000 משתקמים מטופלים ולפני שלוש שנים היו 14,000. איפה הם?

<היו"ר חיים כץ:>
שיקמתם אותם, הם הלכו לעבוד במפעלים.
<בלה מאיס:>
אבל לא קיבלנו תקציבים לקבל אנשים חדשים.
<היו"ר חיים כץ:>
כמה אתם צריכים?
<בלה מאיס:>
אנחנו צריכים עוד מספר דומה של עובדים שחסרים - -
<היו"ר חיים כץ:>
כמה כסף?

<בלה מאיס:>
בכסף אני לא יודעת להגיד לך.

<היו"ר חיים כץ:>
את לא יודעת מה אתם רוצים?

<בלה מאיס:>
אני יודעת שאנחנו רוצים הרבה מאד משתקמים כדי שלעובדים תהיה עבודה והם ימשיכו לעבוד. אני לא חשבת - -
<שר הרווחה והשירותים החברתיים מאיר כהן:>
גברתי, יושבת ראש הוועדה בלה: הסיפור הוא שמשתקמים לא רוצים לבוא לקרן בטענה - -
<בלה מאיס:>
זה לא נכון. 
<שר הרווחה והשירותים החברתיים מאיר כהן:>
- - הקרן עוברת התייעלות. אנשים יבואו לקרן. אנחנו ניתן את התקציבים, לא עצרנו תקציבים. אנשים פשוט לא רצו לבוא לקרן. ראי מה קורה במקומות אחרים שמתפקדים כמו שצריך. משרד הרווחה לא יהיה לרועץ לקרן הזאת. האינטרס שלנו הוא להבריא אותה ולכן, אני אומר לך כאן: אתם תשבו כוועד ביחד עם בר-גיל וביחד עם המנכ"ל, ולא יהיה דבר אחד שמשרד הרווחה ימנע להתייעלות הקרן הזאת. לא יהיה תקציב אחד שאנחנו "נתקע" אותו, ההיפך הוא הנכון. מצדי, בשיח הבא, נבוא ונעשה את זה כאן. תודה.
<היו"ר חיים כץ:>
אני רוצה לשמוע את נציג ועד ההורים של שיקום נוער. יצחק וינגרטן, בבקשה.
<יצחק וינגרטן:>
מרכז שיקום נוער הוא בית ספר בבעלות הקרן. הוא מכיל חניכים עם בעיות נפשיות, אוטיסטים, פיגור קל. אני נציג ההורים ואני רוצה להסביר מה קורה מאחורי כל המצגות האלה, בבית ובבית הספר. המרכז הזה נועד לבחורים ובחורות בגיל 16 עד 21, להקנות להם כישורי חיים, חיי עבודה. יש גם לימודים עיוניים כולל הכנה לבגרות, יחידה או שתיים, לפי מה שאפשר, וארוחה חמה. לפעמים, יש כאלה שזאת הארוחה היחידה ביום שהם מקבלים. חלק מהם מגיעים גם ממשפחות קשות. שלו שנים בית הספר נמצא במצב קשה, לפני שנה הוא היה על סף סגירה. זאת אומרת, אנחנו מקבלים הודעות שסוגרים את בית הספר בגלל שחסרים 180,000 שקל לרישיון בטיחות. לקרן אין כסף. משרד החינוך, בלי רישיון, אין בית ספר. מה ההשלכות המידיות? 1. חרדות של החניכים והחניכות, התדרדרות נפשית. החניכים האלה, יש כאלה שאוהבים את בית הספר יותר מהבית שלהם. אני אומר את זה ואני יודע על מה אני מדבר. 2. אין אוכל. 3. - -
<היו"ר חיים כץ:>
גם עכשיו לא?

<יצחק וינגרטן:>
- - לפני שבוע התקבל הצ'ק אחרי שאנחנו, בראשות טל, אוספים כסף לתרומות.

<היו"ר חיים כץ:>
נכון לעכשיו, עוד לא הגיע אבל יכול להיות שיגיע בעוד חודש?
<יצחק וינגרטן:>
לא, הגיע צ'ק אחד שמכסה חודשיים רברס. אני מדבר על שנה עכשיו, בסדר?
<היו"ר חיים כץ:>
עזוב. תראה, אנחנו יודעים שהיה משבר, אני אתן לך לדבר. אנחנו יודעים שהיה משבר, אנחנו יודעים את המצב שהיה. עכשיו הגיע מנכ"ל חדש שאומר: אני בא לעשות סדר. אני רוצה שהילדים שם יקבלו ארוחה חמה. אני רוצה שיתנו להם התוויות והכנה לחיים שלהם. השאלה שלי אם מתחילים לראות את הסנוניות הראשונות שמבשרות על השינוי הזה?

<יצחק וינגרטן:>
השינוי יהיה כאשר 1. יוחזרו אנשי המקצוע שנחתכו, ואני מדבר על דברים שזה בבשר החי, שחניכים כאלה, אין להם הנחיה של פסיכולוג שחצי שנה הלינו את שכרו והוא קם ועזב והצוות לא יכול לקבל הנחיות - זה אומר שזה פגיעה בחניכים מיד. 2. אני מבחינתי אומר שהחניכים האלה היו סגורים במוסד שנה שלמה בלי טיולים. לקחו להם את הטיול השנתי, ביטלו להם בריכה. זה קטע של כישורי חיים ללמד אותם רחצה, לשחות. אין טלפונים ואינטרנט, כבר הדגישו. ניקיון - עצרו את הניקיון. החניכים האוטיסטים והמפגרים ניקו בעצמם על כל המשתמע. השר, המנכ"ל, מוכן שהילד שלו יעשה את הדברים האלה?
<שר הרווחה והשירותים החברתיים מאיר כהן:>
כן.

<יצחק וינגרטן:>
כן? אין בעיה. אז תתחיל לעשות את זה - - - אין בעיה. מה שמבחינתי כרגע, אני, כנציג ההורים אומר שהדרישות שלנו הן מאד פשוטות: להחזיר מיד את אנשי המקצוע. אותנו לא מענין קיצוצים ופיטורים, ממש לא. 2. חשבון בנק נפרד לבית הספר בליווי חשיבות משרד החינוך וועד ההורים. חשבון בנק נפרד. אני לא מוכן שבית הספר הזה יתנהל כאשר החשבת המלווה או לא יודע מה, הם אלה שמנהלים את הכסף. אני רוצה שהכספים האלה - -
<היו"ר חיים כץ:>
אתה לא רוצה, אתה לא מנהל את הכסף. תקשיב שניה: אתה לא תנהל את הכסף, אתה יכול לדרוש שהילדים יקבלו את הכל, מה שהם צריכים לקבל מבלי לגעת בכסף, זה לא עניינך. אתה צריך לקבל את האספקות, את מה שצריך לקבל.
<יצחק וינגרטן:>
סליחה, אני לא אמרתי שאני אגע בכסף. כשאני מדבר על ליווי, אני בסך הכל מדבר על שקיפות, שאני יכול לראות איך הולך הכסף וכן - -
<היו"ר חיים כץ:>
אתה לא צריך לראות, זה לא העסק שלך.

<יצחק וינגרטן:>
למה אני לא צריך לראות?

<היו"ר חיים כץ:>
אתה צריך לראות שהילד מקבל טיול ומקבל ניקיון ומקבל אוכל ומקבל בריכה, ולא מעניין אותך כסף. אתה רוצה לקבל את מה שהוא צריך לקבל.
<יצחק וינגרטן:>
אתה מדבר היום, כשאתה מסתכל קדימה. לא קל לדבר אחרי מה שאנחנו עברנו.
<היו"ר חיים כץ:>
תקשיב, עצה של ועד: אל תיגע בכסף, זה לא מענין אותך.
<יצחק וינגרטן:>
אני לא נוגע בכסף.

<היו"ר חיים כץ:>
תקשיב: אני רוצה שהילד שלי ייסע לטיול אם זה פעם בחודש, ואני רוצה שיהיה נקי. אני לא מבין בכסף, אני רוצה לקבל את התנאים, זו הדרישה שלך. חשב מלווה וכולי, זה לא מעניין אותך. אני רוצה לקבל את מה שהילדים האלה צריכים לקבל והמדינה צריכה לתת להם. זה מה שאני רוצה ולא מעניין אותי כלום.

<יצחק וינגרטן:>
את המילים האלה, אגב, גם אמרתי לפני חודשיים, כשאמרו שיש הנהלה חדשה ואמרתי שאותי לא מעניין, אני רוצה שיהיה אוכל במרכז, אז אמרו שלומדים. אז מה אתה רוצה, שאני לא אגיד את הדברים האלה?

<היו"ר חיים כץ:>
אתה צודק. ביקשה מנהלת בית הספר לדבר, טל קסטן.

<טל קסטן:>
אני מנהלת בית הספר שיקום נוער, ירושלים. אני רוצה להוסיף עוד כמה מילים משום שרוב הדיון שהתנהל עד כה נגע בפעילויות הנוספות של הקרן ולא במקרה, לא הוזכרו ארבעת בתי הספר שמטפלים בחניכים, תלמידים בני 16-21.- - 
<ויקטובר בר-גיל:>
אנחנו נזכיר אותם.

<טל קסטן:>
- - זה לא בכדי משום שבאמת הבקשה שלי לקרן ולמשרד הרווחה, תלמדו טוב טוב מה הפירוש של להיות בעלות על מוסד חינוכי. זו ישות מסוימת שמחייבת בעלות. זה אומר שהתקציבים הצבועים היום המיועדים לתלמידים שלנו ממשרד החינוך ומאגרות חוץ של הרשויות המקומיות, לא יכולים לכסות את כל הדרישות ומערכת הלימודים היום, במדינת ישראל, לתלמידי חינוך מיוחד. זה אומר שגם אם ויקטור, ואני מאמינה שויקטור באמת ידאג שכל כסף צבוע יגיע היום לייעודו, עדין יש מחויבות במוכר שאינו רשמי לממן 30%, הבעלות מחויבת לשלם 30% משום שאי אפשר לספק את כל הדרישות שזה גם לימודים עיוניים על פי מקצועות ליבה, למי שיכול כמובן, וגם את כל מה שנקרא "הכשרה לחיים". הקרן הזאת שלנו יצאה בפרויקטים חינוכיים חדשניים, שהקדימו את הדור אבל היום היא לא מסוגלת לממן את זה. אני לא מקבלת השתתפות של משרד הרווחה, שהתכנית הזאת של הכשרה לחיים חוסכת הרבה מאד כספים בעתיד. החניכים שלי, שיוצאים בגיל 21 לחיים, לחיי עבודה, למפעל מוגן, לתעסוקה נתמכת, לדיור חוץ ביתי, מגיעים מוכנים בצורה מיטבית, שבתי הספר לחינוך מיוחד היום לא מגיעים משום שלי, אם תראו את כוח האדם, יש לי 6 מרפאות בעיסוק והמקום שלנו הוקם על ידי מרפאה בעיסוק עם תפיסה שיקומית-תפקודית. זה אומר ללמד, למשל: נסיעה באוטובוס, לחסוך את ההסעה מעיריית ירושלים. דברים שנראים כמו חלום בהתחלה לאותו תלמיד שמגיע. זה אומר להתלבש, לטפל בעצמו, להכין לעצמו ארוחה קלה, להיות מסוגל להגיע לדיור חוץ ביתי. יש לי שני חניכים שמסיימים השנה, שהגיעו למפעל מוגן בתכנית 18 פלוס. אני מקבלת היום מחמאות, הצוות שלי כמובן, איך הם הגיעו. יש להם הרגלי עבודה כי יש לי חמש סדנאות עבודה. אין בית ספר היום לחינוך מיוחד במדינת ישראל, שמישהו מממן את סדנאות העבודה. כוח האדם שלי הוא של הקרן בסדנאות העבודה אבל מי משפר אותם ומשפץ אותם ומתאים אותם לעידן שלנו? מי מממן את הציוד ומי מממן את החומרים? אין למשרד החינוך היום בתקצוב בקוד נושא, מה שנקרא, הכשרה לחיים. - -
<אילן גילאון:>
מה קרה בשנים הקודמות, שעובדה שהגעתם להישגים כפי שאת מתארת. זה היה שונה?
<טל קסטן:>
מציאות של קבצנות, מציאות של עליבות, מציאות שכמו שמנכ"ל הקרן ראה את שתי סדנאות העבודה שלי, שהן במצב מחריד. אין התאמה לדור שלנו. יש לי היום תלמידי אספרגר ואוטיזם.

<אילן גילאון:>
מתמיד זה ככה?
<טל קסטן:>
אני שלוש שנים בניהול. אני בצוות 17 שנים. מאז ומתמיד אנחנו קבצנים בני קבצנים, מתחננים אי שם לאבא בקרן, תנו לנו כסף. לכן, אני מבקשת את ההפרדה. אני מסכימה עם יצחק. גם על פי נוהל תקצוב של משרד החינוך בעלות שיש לעוד פעילויות, התקצוב של בתי הספר מתנהל בנפרד. שלא נגיע למצב העלוב, ואין לי מלים לומר ולחזור על זה, שאנחנו נתונים בו 3.5 שנים.

<היו"ר חיים כץ:>
תודה רבה. ראש עיריית מגדל העמק, אלי ברדה, בבקשה.

<אלי ברדה:>
אני ברשותך, רוצה לפתוח בטוב. לפעמים טוב לפתוח בטוב. קודם כל, אני רוצה לומר לך שנחה דעתי שהרגישות החברתית והמודעות לה של השר ושלך הרגיעה אותי, כמו שאומרים, גם בפתיחה של השר לענין הזה. חשוב שתדע שהמרכז פועל במגדל העמק משנת 1970. ואני שומע יום אחד שמודיעים לי בפרוטוקול פנימי של המרכז שהתחלפו שם האנשים והמנהלים מזה כמה פעמים, ושיש החלטה והנחיה להיערך למעבר של המרכז לעפולה. על זה הזדעקתי. מיד הרמתי טלפון לבר-גיל. שבוע שלם כמעט אני מחפש אותו והוא חזר אלי. דיברנו וסיכמנו שהוא בא אלי לביקור. הוא אמר לי: תערב גם את המנכ"ל שלי. איך שסיימתי את הטלפון, דיברתי עם המנכ"ל. אמרתי: סילמן, חשוב לי שתבוא למגדל העמק לביקור. הוא אמר לי: אלי, אני בא מיד. זה היה מצוין. לא עירבתי אף אחד וגם אמרתי שלא צריך להטריח את השר, בטח לא אותך גם. פתאום אני מקבל למחרת מכתב: אני מודיע לך על כוונתי לסגור את המרכז ולהעבירו לעפולה. למה? דיברנו יום לפני כן, זימנו פגישה שלך אלי, של המנכ"ל אלי, כדי לדבר עוד לפני שמקבלים החלטות. בגלל זה עירבתי אותך, וזה בשביל השר גם כדי לעדכן למה לא הטרדתי את השר. אני 15 שנה ראש עיר, אני מכיר את העבודה, אני יודע באיזו הירארכיה לפנות ולמי ומתי אבל אמרתי: השר בא מדימונה ויש לו רגישות חברתית, נערב אותו כשצריך. הוא נשק יום הדין שלנו, לא צריך עוד לפנות אליו.
אני רוצה להגיד לכם שב-3,4 שנים האחרונות בממוצע - -
<היו"ר חיים כץ:>
אתה מבין מה שהוא אמר עכשיו? אלי, אתה מבין מה אמרת? נשק יום הדין, דימונה...

<קריאה:>
אני לא רוצה לספר לך על כדורי ה"לוגול" שהוא מחזיק בכיס.

<אלי ברדה:>
- - אז אני רוצה לומר לכם שב-2010,2011,2012, בממוצע, כ-500 אנשים קיבלו שירות במרכז. היתה נפילה ב-2013 לכ-212 אנשים שקיבלו שירות במרחב הטיפולים שמופיעים פה ואני לא רוצה לפרט אותם. בשלוש השנים האחרונות פוטרו 19 עובדים במרכז במגדל העמק. 19 עובדים. סוג של התייעלות טבעית כולל האחרונה שנעשתה. עיריית מגדל העמק משלמת את שכר הדירה למבנה של המפעל המוגן בעלות של 160,000 שקל בשנה - -
<ויקטור בר-גיל:>
סליחה?
<היו"ר חיים כץ:>
סליחה, הוא יגיד מה שהוא רוצה. תרשום.
<יוסי סילמן:>
תאמינו לי, יש פה דאבל תשלומים. להערכתי גם אנחנו - -
<היו"ר חיים כץ:>
בסדר, סילמן, זה ברור. הוא לא מדבר סתם, הוא לא מהרחוב. הוא נבחר ב-700% במגדל העמק.
<אלי ברדה:>
אף אחד פה לא מהרחוב אבל אני מקריא לך מן הכתב: עיריית מגדל העמק משלמת בשנה, ואני אומר את זה לפרוטוקול, 160,000 ₪ שכירות על המבנה של המפעל המוגן, לא על מרכז השיקום. אמרתי גם קודם, אם תשמעו את מה שאמרתי כי אני מקריא את זה: אנחנו משתתפים בכ-400,000 שקל במשוקמים שהולכים למפעל השיקום, בהורדות שאנחנו משתתפים בהן. זאת אומרת, עיריית מפעל העמק שותפה. מ-1970 המפעל הזה חשוב לה, למגדל העמק, לתושבים שלה, לאזור ל מגדל העמק. ואמר השר ומבחינתי הסתיים הדיון, שהמרכז הזה לא יעבור לעפולה ולא ייסגר במגדל העמק, ותתקיים הידברות בין בר-גיל ומנכ"ל המשרד כדי להגיע למודל מסוים שזה ימשיך לפעול במגדל העמק. אני חושב שהמפעל הזה חשוב והדיון הזה חשוב והעמדה של השר חשובה מאד ואני חושב שגם ההתייעלות חשובה מאד. לפעמים צריך להידרש לסוג כזה של התייעלות וטוב שעושים כי בסוף צריך להבטיח את השירות לאותם אנשים גם דרך ההתייעלות. אנחנו, בעיריות שלנו, גם עברנו התייעלויות והצלחנו לייצב את המערכות שלנו דרך ההתייעלות אבל עשינו את זה ברגישות, בנחישות, בהתחשבות ובדיאלוג.

<היו"ר חיים כץ:>
יפה מאד. אילן, אתה רוצה להגיד משהו? יש פה מישהו ממנהלי המפעלים שנמצא ומרשה לעצמו לדבר?
<איריס קרן:>
אני מנהלת מרכז שיקום עכו. אני רוצה לציין שאתם מדברים על מפעלים, ויש קבוצה שלמה של מסגרות של הקרן, שזה מרכזי שיקום, שזה לא מקומות עבודה אלא מקומות הכנה של אנשים לקראת יציאה לעבודה. כשדיברנו על תקציבים של משרד הרווחה, אז יש חלק אחד שמתייחס למכסות, להורדות שלא מעבירים למפעלים המוגנים של הקרן ולכן, אי אפשר לתת שירות לתושבים נוספים, נכים, שרוצים עבודה במפעלים מוגנים. אבל חלק אחר, שזה עבודה מאד חשובה שבעיקר נעשית הרבה עם ביטוח לאומי ובעבר נעשתה הרבה עם משרד הרווחה, של תקציבים שמ-2011 הפסיקו להעביר אפשרות לאנשים עם בעיות פסיכו-סוציאליות בכל האזור. הפסיקו לאפשר להם להגיע למרכזי השיקום. זה גם עלה בפגישה שהיתה בקרן עם מר יוסי סילמן בנושא הזה, שבעצם חלק מהמפולת של מרכזי השיקום והקרן, ואני לא לוקחת את האחריות או אנחנו לא לוקחים את האחריות מהנושא של ההתייעלות אבל חלק מזה, שלא מאפשרים לאנשים עם בעיות פסיכו-סוציאליות למיניהן, משנת 2011, להגיע למרכזי שיקום, וחלק גדול מהאנשים לא מקבלים שירות. אנחנו ערוכים לתת את השירות אבל אין למי לתת. אם רוצים לעזור לקרן ובעיקר לאוכלוסייה לקבל שירות, אז בבקשה שידאגו שמשרד הרווחה יאפשר לאנשים לקבל שירות אצלנו.

<היו"ר חיים כץ:>
תודה רבה. חבר הכנסת אילן גילאון.
<אילן גילאון:>
תראו, אנחנו אף פעם לא רצינו לנהל את הקרן. אני אפילו לא רציתי שתהיה קרן אף פעם, דרך אגב, כי חשבתי - -
<היו"ר חיים כץ:>
שלא יהיה צורך לזה...
<אילן גילאון:>
- - כי זה משהו בילד-אין במשרד הרווחה, שאני אוהב לקרוא לו משרד העבודה והרווחה בהקשר הזה כי רציתי להרחיב את הסמכויות ושמעתי גם דברים מכם שיכול להיות שהם בכיוון. אותנו מעניינים כאן, כשליחי ציבור, שלושה דברים: 1. כפי שאתה אמרת, היו"ר, זה המטופל שיקבל את הטיפול האיכותי ביותר, בדיוק כמו שהייתי רוצה שהבן שלי יקבל. אבל מעניין אותנו גם מה מצבת העובדים במקום משום שמבחינתנו, כל מערכת כוללת גם את אלה שמקבלים את השירות אבל גם את אלה שנותנים את השירות, למעט ה-30 האלה שנתנו להם 50,000 שקל בשנה בונוס, בסדר? הם לא מעניינים אותי. כל השאר כן מעניינים אותנו וזה צריך להיות ברור. לכן, ויקטור, כשאני שומע ממך שאתה רוצה להגיע ל-15,000 אבל לטפל בזה עם 300 לעומת מה שהיה לך קודם, אני מתקשה להבין ומניסיון, כבר יש לי שיער שיבה - -
<ויקטור בר-גיל:>
תן לי קרדיט.
<אילן גילאון:>
- - אני גם חושב שזאת מערכת שהמרכיב האנושי הטיפולי שלה הוא מאד מובהק, הוא מאד חשוב הרי. לכן, כשאומרים לי יעילות כזאת – אני נזהר. אני הולך בזהירות. כמובן שהנושא השלישי מעניין אותנו, האחריות הכוללת על המערכת הזאת שמראש, נדמה לי שזה משותף לכל השולחן הזה: אני אומר לכם פה שהאידיאולוגיה של הוועדה היא שאנחנו לא אוהבים הקדשים ולא עמותות ובטח לא "אאוטסורסינג", בוודאי ובוודאי שלא. אנחנו אוהבים משרדים שלוקחים אחריות, כפי שהיה מקובל פעם. אנחנו היום רצים מהר ל-OECD אבל פעם מדינת ישראל היתה פטרנליסטית. אז מאיר, אני יודע שיש לכם תכנית של פוליטיקה חדשה, אצלנו הפוליטיקה ישנה בוועדה. אנחנו רוצים את מה שהיה פעם, בשלושת הממדים האלה. אבל אני רוצה לסיים בטוב ולא להתחיל בטוב. תשמע, לפי מה שתיארת כאן, ויש לי מנהג מגונה, אני מאמין בחלק מהאנשים פה ולמאיר אני מאמין. אין הרבה כאלה אבל למאיר אני מאמין. אני חושב שכאן נעשתה עבודה שהיא ניקוי אורוות כשהמידה הזאת של החמדנות לא מקובלת בשום מקום. תראו, בעיניי חמדנות, אני מעדיף גנב על פני חמדן כי לפעמים גנב חייב לגנוב. חמדן זה אחד שיש לו הכל והוא גם רוצה להיות "אבו-נפחא". עכשיו, זה קל וחומר חמור במקום שכאילו הייעוד שלו זה ללכת ולטפל באנשים שצריכים להשתקם. זה ממש לא מתקבל על הדעת ועל כך שאפו. אין לי דברים אחרים להגיד לך, על כך שאפו כי כאן מיהרת, אני חושב שזאת כבר הרבה שנים אורווה מלוכלכת. גם השר הקודם, הזכרנו, זה היה משה כחלון, מי שאחראי על ביטחוננו הסלולארי. - -
<היו"ר חיים כץ:>
לא, הוא היה לפרק זמן קצר ולפניו היה בוז'י הרצוג, שעשה עבודה יפה.

<אילן גילאון:>
חיים, מה זה משנה מה? כרונולוגית זה היה השר.
<בלה מאיס:>
ככה אנחנו נראים גם.
<היו"ר חיים כץ:>
תעשי את עבודה יפה בייצוג עובדים ויהיה בסדר.
<אילן גילאון:>
מה עשיתי?

<מיקי רוזנטל:>
רציתי להצטרף לדבריך, עכשיו אני צריך לדבר בעצמי. תן לשבח פעם, מה יש? פעם טחת להגיד פעם מילה טובה.

<היו"ר חיים כץ:>
שלא תתרגל לזה, אז יהיו לנו צרות.

<אילן גילאון:>
- - מבלי לרצות שום דבר אחר, מתי אנחנו יודעים שהדברים מטופלים כאן, בשולחן הזה? כשאנחנו לא מקבלים פניות. כשאנחנו לא מקבלים פניות סימן שהדברים מטופלים על הצד שמשביע את רצונם של אלה שמקבלים את הטיפול. 

נשארתי עם שאלות פתוחות לגבי כמה דברים: א. עוד לא הבנתי כמה הבור הזה עולה, ויקטור. אתה צריך להסביר לנו פשוט. אתה צריך להסביר כל כך פשוט שאפילו חבר כנסת יבין אותך. כמה הסיפור הזה צריך לעלות? זאת אומרת, - -
<היו"ר חיים כץ:>
הוא התכוון ממרצ...
<אילן גילאון:>
- - זאת אומרת, האם צריך לתרום תרומה. לי אין אפשרות לתרום תרומה כי אני, כל החברים שלי, רק אפשר להלוות להם כסף. אבל יש כאלה, מישהו בא, רוצה לקנות את הבעיה, כמה היא עולה? לא הבנתי. ואם התהליך הזה של הצמצום הוא הכרחי, על פי ההסתייגות שהעליתי פה, זה מעניין אותי וכמובן, הענין של ההפרטה.
<מיקי רוזנטל:>
אני יכול להוסיף שאלה לשר: למה לאחד את כל התקציבים? חלק נמצאים במשרד הכלכלה, חלק פה - -
<היו"ר חיים כץ:>
אתה לא עונה.
<וילמה מאור:>
אי אפשר כי זה על פי משתקם.

<מיקי רוזנטל:>
אז אין מדיניות ממשלה כוללת לכל הענין הזה של שיקום עובדים - -
<היו"ר חיים כץ:>
מיקי, סיימת? 

<מיקי רוזנטל:>
אני מצטרף למילים הטובות שנאמרו, גם אליך, ויקטור.

<היו"ר חיים כץ:>
יש פה עוד אנשים שרצו לדבר? לצערי, בכנסת אנחנו מוגבלים בסדר יום והישיבה הבאה כבר מחכה בחוץ. אני אשם גם שאיחרתי וגזלתי זמן אז ניסיתי לגלוש. אפילו השר שאמר שילך ב-10:10 נשאר ל-10:20. יחד עם זה, אנחנו מתחילים פה מהלך. התחלנו מהלך לפני שלושה חודשים וזה לא נעשה ביום אחד. אנחנו לא מתכוננים להרפות. אנחנו יוצאים עוד חודש לפגרה ואנחנו נעשה דיון המשך בענין הזה מיד אחרי הפגרה ונראה מה קורה בבית הספר בירושלים, ונראה אם יש שינוי. וניגע בעכו ובכל המקומות ונראה מה עם פרישת העובדים ומה עם ההתייחסות לעובדים ונקדיש לזה יותר זמן. תודה רבה. הישיבה נעולה.
<הישיבה ננעלה בשעה 10:17.>
